Matteus 6:10 Die gebed om die kom van God se Koninkryk is ook ’n gebed vir die kerk. Die kerk is naamlik die burgers van die Koninkryk op hierdie wêreld. Ek dink nou aan Fil 3: “Maar ons is burgers van die hemel, van waar af ons ook die Here Jesus Christus as Verlosser verwag.” Vs 20. Ons kyk van die aarde af boontoe na die hemel waar ons Koning Jesus Christus is. Ons sien vol verwagting uit na die dag dat ons Koning na die aarde terugkeer en alles en almal wat op die aarde bly volgens God se wil sal leef in volkome en volmaakte vrede.
Ons bid in die tweede bede dat Vader die kerk op aarde bewaar en ook laat groei. As ek dit skryf dan bedoel ek ook regtig die kerk. Die kerk is hulle wat regtig met hulle hart in liefde vir die HERE leef. In artikel 27 van die Nederlandse Geloofsbelydenis word dit so goed en mooi omskryf: “Ons glo en bely ’n enige katolieke of algemene kerk, ’n heilige vergadering van almal wat waarlik in Christus glo, wat almal hulle volle saligheid in Jesus Christus verwag en in Sy bloed gewas is, geheilig en verseël deur die Heilige Gees.”